AISปันผล2.5หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ยังไม่ลงทุน3จีเงินเหลือเยอะชินคอร์ปเป๋าตุงหมื่นล้าน
โพสต์ทูเดย์ — ADVANC เซอร์ไพรส์นักลงทุน แจกปันผลเฉียด 2.5 หมื่นล้าน มีเงินเยอะไม่ลงทุน 3จี ชินคอร์ปรับทรัพย์กว่าหมื่นล้าน บลจ.ชวนเก็บหุ้น คาดแจกสูงอีกหลายปี
บ่ายวันที่ 12 ก.พ.ที่ผ่านมา บริษัท แอดวานซ์ อินโฟร์ เซอร์วิส (ADVANC) สร้างความฮือฮาให้กับตลาดหุ้น หลังประกาศจ่ายเงินปันผลสูงถึง 8.30 บาทต่อหุ้น คิดเป็นอัตราผลตอบแทนเกือบ 10% กระตุ้นให้นักลงทุนกระโจนเข้าซื้อหุ้นจนราคาพุ่งพรวดจากแถวๆ 84 บาท ขึ้นไปสูงสุด 89.50 บาท และย่อมาปิดที่ 88.25 บาท พุ่งขึ้น 5.37% มูลค่าการซื้อขายหนาตา 12,396 ล้านบาท 
ขณะเดียวกัน หุ้นบริษัท ชิน คอร์ปอเรชั่น (SHIN) ก็ได้รับความสนใจ ไล่ราคาขึ้นไปสูงสุด 29.25 บาท และปิดที่ 28.50 บาท บวก 2.25 บาท หรือ 8.57% เพราะจะได้รับเงินปันผลงวดนี้สูงถึง 10,488 ล้านบาท ในฐานะผู้ถือหุ้นใหญ่สุดสัดส่วน 42.65%
ด้านบริษัท แอดวานซ์ฯ ให้เหตุผลของการจ่ายเงินปันผลถึง 8.30 บาท คิดเป็นเงินทั้งสิ้น 24,613 ล้านบาท ไม่รวมปันผลระหว่างกาล 3 บาท เนื่องจากบริษัทมีสภาพคล่องส่วนเกิน และยังไม่มีการลงทุนขนาดใหญ่ในอนาคตอันใกล้ โดยปี 2553 ได้ปรับลดงบลงทุนลงมาที่ระดับ 6,200 ล้านบาท ต่ำสุดเป็นประวัติการณ์จากสภาวะตลาดที่เริ่มอิ่มตัว
สำหรับปี 2552 บริษัทสร้างกระแสเงินสดหลังหักเงินลงทุนได้ถึง 3.1 หมื่นล้านบาท สูงขึ้น 28% เทียบกับปีที่แล้วซึ่งอยู่ที่ระดับ 2.42 หมื่นล้านบาท สูงกว่าเป้าหมายที่คาดการณ์ไว้ที่ 15% เทียบกับปีที่แล้ว ส่วนปี 2553 ตั้งเป้าหมายที่จะสร้างการเติบโตของกระแสเงินสดหลังหักเงินลงทุนที่ระดับ 12%
นายประภาส ตันพิบูลย์ศักดิ์ ประธานเจ้าหน้าที่สายการลงทุน บริษัทหลักทรัพย์จัดการกองทุน (บลจ.) อยุธยา กล่าวว่า หุ้น ADVANC ยิ่งน่าสนใจมากขึ้น และโอกาสที่บริษัทจะจ่ายปันผลพิเศษได้อีกใน 12 ปี อาจสูงถึง 10 บาทต่อหุ้นต่อปี ได้ก่อนที่ 3จี จะเริ่มดำเนินการได้ และหุ้นบริษัท โทเทิ่ล แอ็คเซ็ส คอมมูนิเคชั่น (DTAC) ก็น่าจะปันผลได้เพิ่มขึ้นเช่นกัน
นายสาห์รัช ชัฏสุวรรณ ผู้อำนวยการฝ่ายจัดการลงทุนธุรกิจกองทุนรวมและกองทุนส่วนบุคคล บลจ.ทิสโก้ กล่าวว่า หุ้น ADVANC เป็นหุ้นที่จ่ายเงินปันผลสูงประมาณ 6 บาทมาตลอด คิดเป็นผลตอบแทนประมาณ 78% และราคาหุ้นในปัจจุบันยังไม่ได้สะท้อนการทำธุรกิจ 3จี
ด้านคณะกรรมการบริษัท ปูนซีเมนต์นครหลวง (SCCC) มีมติอนุมัติประกาศจ่ายเงินปันผลสำหรับครึ่งหลังของปี 2552 ในอัตรา 5 บาทต่อหุ้น ให้แก่ผู้ถือหุ้นที่มีชื่อในสมุดทะเบียนวันที่ 16 มี.ค. 2553 กำหนดจ่ายเงินภายในวันที่ 7 พ.ค. ทั้งนี้บริษัทได้จ่ายเงินปันผลระหว่างกาลแล้วหุ้นละ 6 บาท
ทั้งนี้ เงินปันผลที่จะจ่ายให้หุ้นละ 5 บาท คิดเป็นอัตราผลตอบแทนประมาณ 2.30% เทียบกับราคาหุ้นที่ 217 บาท